
           Кіріспе:
    Ғұмар  Қараш - көрнекті ақын, ойшыл, философ, қайраткер-ағартушы, дін-шариғат, имандылық жолын, араб, парсы, түрік, татар,  башқұрт  тілдерін жетік  білген ғұлама-ахун, өз дәуіріндегі мерзімді баспасөзге қазақ елінің көкейтесті  мәселелері  хақында үзбей  ой толғаған қаламгер. 

      Ақын өлең-толғауларында  көсемсөздері мен  мақалаларында заман, өмір,  дін-шариғат, табиғат, махаббат тағы да басқа  мәселелер туралы толғанады. Патша  үкіметінің  отарлаушылық саясатын,  жергілікті әкімдердің екі жүзділігін сынап,  халыққа  пайдасы тиетін игі істердің  атқарылуына тілектестігін  білдіреді.

       Ғұмар Қараш - ХХ ғасырдың бас кезіндегі «Қазақ дұрыстығы», «Қазақстан», «Айқап», «Дұрыстық жолы», «Шора», «Абай» сияқты газет, журналдарда «Бұл қай заман?», «Тірішілік таласы», «Тәнсіз жан жоқ», «Жастарға», «Әрине күнелту керек», «Ұлт және туған ел», «Әсер», «Қазақтар хақында», «Заң мәселесі», «Жүгенсіздік адамға жол ма еді?», тағы басқа мақаларын жариялаған.Бұл еңбектердің   сол  кездегі қазақ қоғамындағы өзекті мәселерді  толғауды  мәні  ерекше болды. Бұл мақалалардағы  айтылған  айшықты  ойлар,  өткір пікірлер  Ғұмардың ұлт  қайраткері, ел  жоғын жоқтаушы екенін көрсетеді.  Ғұмар Қараш шығармаларын «Ғұмар Қараш баласы», «Ғұмар Қарашұлы», «Ахунд Ғұмар Қарашұлы», «Ғұмар әл-Қараши», «Бөкей елінің баласы», «Ғұмар Қараш», «Ғ.Қ», «Ғ.Мұштақ», «Ғабдолла Мұштақ», «Оразақай», «Қазақаев», «Ғұмар Қарашев» деген есімдермен жариялап отырды. Ғұмар Қараш шығармалары қазақ тілінде мектеп оқулықтарында, орыс тілінде жарық көрген «Қазақ поэзиясының антологиясы» (1958) мен «Қазақстан ақындары» (1978) жинағында, мерзімді баспасөз беттерінде жарияланған. Өлең, толғаулары мен философиялық ой-толғамдары және әңгіме, мақалалары 1994 жылы жарық көрді («Замана», Алматы, «Ғылым» баспасы, 1994).  

       Зерттеу бөлімі:
     Ғұмар Қараш 1875 жылы (Бөкей) Ордада  Қырқұдық деген жерде туған.   Алдымен ауыл молдасынан  хат танып, сауат ашады. Кейін Ғұмар  Жазықұлы, Ысмағұл Қашғари сияқты молдалардан, Жалпақтал ауылындағы  Ғұбайдолла Ғалікеев хазіреттен дәріс алып, сол кісі ұстаған  медресені бітіреді. Бұдан соң 1902-1910 жылдары өзі туып өскен ауылында, Тіленшісай, Борсы мекендерінде  жәдитше(жаңаша)  бала оқытады. Ғұмар 1917 жылы ақпан төңкерісіне және «Алаш» партиясына үмітпен қарайды. Оның 1918 жылы «Тұрымтай»  жинағында жарияланған «Көреміз бе?»,  «Келерме екен?»,  1918 жылы 22 қаңтарда «Сарыарқада» жарық көрген «Алаштың азаматтарына»  деген арман мен үмітке толы өлеңдері  осы кезеңде жазылды.

     Халыққа қызмет етуді өмірінің мақсат-мұраты  санаған азамат ақын 1918 жылы діни мансабын біржола тастап, елге нақты қызмет ету, әлеуметтік  өмірге белсене араласу  жолына ойысады. Сөйтіп, туған елі  Жәнібекке келеді.  Ордадағы педтехникумда сабақ береді. 1918 жылғы 24-ші  қыркүйекте  болған Бөкей  губерниясы  мұғалімдерінің  I съезінде және 1918-1920 жылдарда  өткен сол губерния  кеңестерінің I, II, III, IV съездеріне  делегат боп қатысады.1919 жылы Бөкей губисполкомында істейді, сол жылы оған Орадада шығатын «Мұғалім» атты журналдың шығарушылар алқасын басқарады. 

      Ордада қазақ жазушыларын біріктіретін алғашқы одақ негізін салып, «Дұрыстық жолы» газетін шығаруы,өзі туып, өскен өңірден «Қырқұдық»  аталатын ауыл шаруашылық артелін ұйымдастыруы Ғұмардың  ел үшін еткен өлшеусіз еңбектерін  таныта түседі. 

      Ел ішіндегі  әрқилы саяси – әлеуметтік шараларға,  мәдени ұйымдастыру  жұмыстарына белсене араласып,  қарбалас  тірлікпен жүрген  Ғұмарды 1921  жылы 12  сәуірде Құнаншапқан деген  жерде азаптап  өлтіреді.  Ақынның мезгілсіз  қазасы  хақыңда «Қазақ тілі» газеті:  «Ғұмардың  атын Россиядағы  қазақ  елі түгел  біледі деп айтсақ та өтірікші болмаймыз.  Қазақ еліне білімді, пікірлі қызметкерлердің  өте керек болып  тұрған заманында Ғұмар  сияқты зор  ғалымның қашқындар қолынан  қылышпен  кескіленіп  өлтірілуі  жанды күйдіреді,  жүрегімізге от жағады.  Уақытсыз  кеткен есіл ер,  топырағың торқа болсын,  сенің  атың,  қызметің  қазақ  халқымен бірге жасайды» деп аза  тұта  жазады.  

    Қазан төңкерісіне дейін де, одан кейін де Ғұмардың  әлеуметтік  қызметі мен  шығармашылығын  әркім әрқалай бағалады.  

   Ғ. Қараш  отызыншы  жылдарда  молда, ақын, Алашорданың жыршысы  ретінде бағаланды. «Тар жол тайғақ кешу»  кітабында: «... Қарашұлы Омар  «Алаш»  ұранын      жыр қылып,  кітапша жазып шығарды. Ұмытпасам,  кітапшаның аты – «Терме» еді.  Кітапшасында Әлекеңді  мақтайды» дейді.  

      Отызыншы  жылдарда  Ғ.Қараш  мұрасы  бір жағынан, біз атағандай,  ауыр сынға  ұшырап жатса, бір жағынан  қазақтың  көренкті ақыны санатына М.Жолдыбаев,  М.Әуезов,  Ә. Қоңыратбаевтың  «XIX  ғасыр мен ХХ  ғасыр  басындағы қазақ әдебиетінің  оқу кітабына»  енді.  Феоктис Березовский  1936 жылы  «Красная новь» журналында  жарық көрген  «Қазақ әдебиеті»  деген  мақаласында  Ғ.Қарашты  Абай  дәстүрін  жалғастырушылар қатарында атады

      1947 жылы «Қазақстан  Коммунистік  большевиктер  партиясы  Орталық  комитетінің»  «Қазақ ССР  Ғылым академиясының  Тіл  және  әдебиет институты  жұмысындағы  саяси  өрескел  қателер туралы»  детін  қаулысы шақты.  1959  жылғы  қазақ әдебиетінің  негізгі  проблемалық мәселелеріне арналған  ғылыми  - теориялық конференцияда  «Ә.Қоңыратбаев,  Қ. Оразаев,  Ү.Сұбханбердина  сияқты  зертттеушілер Ғ.Қараш  атына жылы лебіздер  білдііріп,  оның мұрасын  жинап зерттеу,  әділ  бағалау  туралы  ұсыныстар  жасады.  Айқын  Нұрқатов  Ғ.Қараштың  поэзиялық  мұрасын  «Абайдың  ақындық  дәстүрі»(1966)    деген  еңбегінде   көркемдік  түр жағынан қарастыра отырып,  «Көп  еңбек еткен,  көп мұра  қалдырған  ақындардың бірі»  деп көрсеткен.    Ал Ы. Дүйсенбаев  «Қазақ    әдебиеті тарихының»  ІІ  томына (екінші кітап, 1965)  жазған «ХХ ғасырдың бас  кезіндегі  қазақ  әдебиеті»  тарауында  және «Ғасырлар сыры»  атты  еңбегінде   Ғұмарды  «ХХ  ғасырдың  бас кезіндегі  қазақ  әдебиетінің  ең көрнекті  қайраткерлерінің бірі»  деп көрнекті  қайраткерлердің бірі» деп бағалайды. Абай,  Махаббат,  Шернияз,  Сұлтанмахмұт  сияқты  Ғұмар мұрасын  да жинап, зерттеуге   ықпал еткен  1939  жылғы  Қазақстан  жазушылары мен  ақындарының  екінші  съезінің  қарары еді.  Бұдан кейін  игі істер – Ғұмар шығармашылығының  орта мектеп бағдарламасына енуі,  1941 жылы Е.Ысмайылов пен  Қ.Жұмалиевтің 9-класқа арналған қазақ әдебиеті  оқулығына  дербес тарту  ретінде берілуі, Е.Ысмайыловтың  1943  жылы «ХХ  ғасырдағы  Қазақстан  демократияшыл  мұрасының мейлінше әділ бағалануы.

    Ғұмар Қараш  ауыл  молдасынан  дәріс алған кезден бастап  халқының  қамын  ойлаған  қайраткер  ақын  дәрежесіне дейінгі  күрделі өмір жолын өтті.  Халық тағдыры,  дәуір сипаты,  өмірінің өзекті  мәселелері  шығармашылығынығ негізгі мәселелеріне айналды. 1911-1918  жылдарда   жарияланған   сегіз  жинағында, мерзіді баспасөз  беттерінде   жарық көрген  мақалалары   мен өлеңдеріне,  педогогикалық  еңбегіне  қарағанда ол  әрқилы  жанрда  дамылсыз  қалам тербеп,  жемісті  еңбек еткен.    Е.Ысмайыловтың:  «Революция  алдындағы  дәуірде   халық арасындағы  шығармалары  мен  есімі  ең  көп  жайылған,   қадірлі,  даңқы зор  ақын  Омар (Ғұмар)  болды.  Барлық ақыннан да  өлеңді Омар көп жазды.  Жеке кітаптарын да үздіксіз көп басып отырды»  деуі орынды пікір.  Аталған мақаласында  Е.Ысмайыловты:  «Омарды  өлтірген бандылар  оның  көптеген қолжазбаларын,  кітапханасын  талқандап,  өртеп,  жойып жіберген.  Сондықтан оның  соңғы   дәуірінде  жазылған  шығармаларының  көбі сақталмады»  деуінің де  қисыны бар.  Ғұмардың  1918  жылы  Уфа   қаласынан  шыққан «Тұрымтай»  жинағының  соңғы  бетінде:  «Қырғи» атты  Ғ.Қарашевтың  жаңа жыр кітабы,  топырақтан тыс болсақ,  осы  жазда  басылып тарайды.  Елдегі  адресі: Савинка селосы, Самар губерниясы,  Жаңаөзен  уезі,  А.Акшуринге  Ғ.Қарашевке тапсырылсын»  деген  жарнама берілген.

         Бірақ,  Қырғи жарық көрген жоқ.  «Қырғи»,  Үпідегі  «Шарқ»  баспасының  архивінде  қалды ма,  әлде ол ақынның  қағаздарымен бірге жойылы ма?-ол жағы  белгісіз.  Сондай-ақ,  С.Ысмағұлова  Ғұмардың   қолжазба  күйінде  жоғалып кеткен «Қан мен жан»  деген кітабының  да болғанын  жазады.  Демек,  жұртшылыққа белгілі боп отырған  оның  жарияланған мұралары ғана, ал  «Ноғайлы»  сияқты  жекелеген  өлеңдері  сол кезде  зерек,  өлең  құмар адамдардың  жадында қалуымен  ғана  жетіп отыр.  

   1911  жылы  ақынның  үш өлең  кітабы жарық көрген.  Екеуі  Үпіде басылған – «Бала тұлпар»  мен  «Тумыш»,  үшіншісі  -  Қазанда  жарық  көрген  «Қарлығаш». 

     Ғұмардық  өлең,  толғауларынан  танылатын  бірқатар  көркемдік  сыр – сипаттар  бар.  Өз  еңбектерінде  ақынға  Абай,  Махамбет,  Мұрат   әсері  мол болғандықтан Е:  Ысмайылов, сонымен қатар  Бұқар,  Дулат,  Шәңгерей  өнегесі  байқалатындығын  А.Нұрқатов  сияқты  ғалымдар  орынды  айтқан.  Әсіресе,   «Замана  жайынан»  толғауынан  ежелгі  жыраулар  әсері   айқын  аңғарылады.  

        Қазан төңкерісіне дейінгі Қазақстанда қоғамдық-саяси, ағартушылық-педагогикалық ой-пікірдің дамуына өзінің өлшеусіз үлесін қосқан ХХ ғ.бас кезіндегі қазақ әдебиетінің ең көрнекті қайраткерлерінің бірі, ағартушы, педагог Ғұмар Қараш болды. Ол туралы соңғы жылдары ғана баспасөз беттерінде мақалалар жарық көріп, шығармалар жинағы басылды. Көп жылдар бойы оның педагогикалық-ағартушылық қызметі, сол кезеңнің көкейтесті мәселелерін көтерген еңбектері коммунистік идеологияның тікелей әсерімен тең басып, кітап қоймаларының түкпір-түкпірінде қажетсіз болып жатты. Халық тарихы мен оның рухани мұрасына балта шапқан коммунистік партияның идеологтары Ғ.Қараштың есімін жазуға да, айтуға да тыйым салды.

Тарихи ақиқаттың орнауы нәтижесінде Ғ.Қараштың құнды мұралары ортамызға қайтып оралды. Ғ.Қараш туралы деректер Қазан төңкерісіне дейінгі мерзімді баспасөз беттерінде, мұрағат қазыналарында жиі-жиі кездеседі. Оның есімі ХХ ғасырдың бас кезеңінде татар, башқұрт, қазақ және орыс тілдерінде жарық көрген газет, журналдар мен кітаптардың беттерінен түскен емес, оның өз заманында Ресейдің бүкіл түркі тілдес халықтарын аузына қаратқандығын мақтан тұтуға болады.

Отарлық саясаттың тікелей салдарынан, жаппай орыстандыру әрекетінен жапа шеккен, халқын ұлттық бірлік пен ынтымақтастыққа шақырып, қазақ еліне даналы ақыл бергендердің бірі – осы Құмар Қараш болды. Оның алаш партиясын жақтап, құрамына белсенді мүше болуы, көрнекті қайраткер есімін тарих бетінен мүлде сызып тастады.
Қорытынды:

      Ғұмар Қараш  шығармашылығын  зерттеген  филиология  ғылымының докторы, профессор  Есмағанбет Ысмайылов: Ғұмар – Абайдан  кейінгі  дәуірде, ХХ ғасырдың басындығы қазақ әдебиетінде іргелі  орын алатын ірі классик ақын,   қазақтың жазба, көркем  әдебиетін дамытуда, әдебиет тілін қалыптастыруда Ғұмардың тарихи еңбегі ерекше. Ғұмар – үлкен суретші, шебер, көркем  сөздің  ұстасы,-деген болатын. Бұл - Ғұмар Қараш  шығармашылығына берілген биік  баға. 

      Елбасы Н.Назарбаевтың “Болашаққа  бағдар:  Рухани жаңғыру”  мақаласы  “Туған жер”  бағдарламасы  шеңберінде және  Алаш  Орданың  100 жылдығына  орай ауданымызда  көптеген шаралар өтіп  жатыр.  Соның  ішінде  Ғұмар  Қараш  шығармашылығын  таныту,  зерттеу бағытында ақпарат  құралдарында көптеген ізгі істер  атқарылуда.  Елі  үшін  өлшеусіз  үлес  қосқан  Ғұмар Қараш  сияқты  тарихи  тұлғаның әлі де ашылмаған  сырлары көп. Оны  зерттеу  бүгінгі  жас  ұрпақтың  еншісінде.  

                                                Аннотация
       9-сынып оқушысы Турсынова Гулдәурен өз  өлкемізден  шыққан ақын, фольклоршы,  көрнекті Алаш  қайраткері Ғұмар Қараш туралы  мәліметтерді  зерттеді.

       Зерттеу жұмысының мақсаты: ғұлама – ахун,  «Қазақстан»  газетінің  ұйымдастырушысы Ғ.Қараш шығармаларын  білу,  зерделеу,  кейінгі  ұрпаққа  үлгі ету. Зерттеу  жұмысы барысында  оқушы  қаламгер туралы  кітап, газет – журнал,  ғаламтор беттеріндегі  материалдармен,  шығармаларымен  кеңірек  танысып,  сол  бойынша  өзінің  ғылыми  дәлелдерін  келтіре отырып, өз пікірін түсіндіруге  талпынды.

       Ғ.Қараш шығармашылығын зерттеу арқылы  қаламгердің әдеби  мұрасын   насихаттауға  көңіл бөліп,  бұл жұмысты  туған жерінің  қадір-қасиетін  тануға, ұлтжандылыққа,  патриоттық  тәрбие беруге  пайдалануға болады.  Ғылыми жұмыс талапқа сай орындалды.

                                     Аннотация

     Учиница 9 класса Турсынова Гулдаурен подробно  изучила данные о поэте, фольклористе  - Гумара Караша.

       Целью исследования является изучение работ писателя Г. Караша, автора газеты «Казахстан», изучения и последующего наблюдения за следующим поколением. В ходе исследования ученик хотел узнать больше о книгах, газетах, журналах, онлайн-материалах и композициях писателя, а также представить свои собственные научные аргументы.
       Изучая творчество Г.Караша, он может использовать работу по пропаганде литературного наследия писателя и использовать эту работу для признания достоинства своей родины, патриотизма. Научная работа выполнялась по требованию.
                                           Annotation
        Grade 9  Tursynova Guddauren studied data about poet, folklore artist, Gumar Karash from the native land.
       The purpose of the research is to study the works of G.Karash, the author of the newspaper "Kazakhstan", to study and to follow the next generation. In the course of the research, the pupil wished to learn more about the writer's books, newspapers, magazines, online materials and compositions, and to present his own scientific arguments.
       By studying G.Karash's creativity, he can use the work to promote the literary heritage of the writer, and use this work to recognize the dignity of his native land, patriotism and patriotism. Scientific work was performed on a demand basis.

